息舟荆溪入陽羨南山遊善權寺呈李功曹巨
作者：羊士諤
朝代：唐

paragraphs: 結纜蘭香渚，柴車上連岡。
晏溫值初霽，去遶山河長。
獻歲冰雪盡，細泉生路傍。
行披煙杉入，激澗橫石梁。
層閣表精廬，飛甍切雲翔。
沖襟得高步，清眺極遠方。
潭嶂積佳氣，荑英多早芳。
具觀澤國秀，重使春心傷。
念遵煩促途，榮利騖隟光。
勉君脫冠意，共匿無何鄉。